Magdalena Andersson, forsætisráðherra Svíþjóðar, segir brýnt að því taumlausa og grimmilega ofbeldi sem skekur samfélagið linni. Hún lét þessi orð falla eftir að kona og ungt barn urðu fyrir skotum á leikvelli í borginni Eskilstuna. Ríkisstjórnin er hins vegar sjálf gagnrýnd fyrir að gera ekki nóg til að sporna við árásunum.
Kona og ungur drengur urðu fyrir skotum og voru þau bæði flutt á sjúkrahús. Hvorugt þeirra er alvarlega sært en vitni segja að minnst fimmtán skotum hafi verið hleypt af. Andersson sagði við fréttamiðilinn TT að skotárás á barn sé atlaga að samfélaginu öllu og þegar það verði fyrir árásum beri því að verja sig með öllum ráðum.
Maria Chergui bæjarfulltrúi í Årby, hverfinu í Eskilstuna þar sem árásin átti sér stað, segir íbúana afar óttaslegna.
Chergui segir að fólk sé hrætt daglegar og vonar innilega að ekkert gerist þann daginn. Hún segir að þörf sé á sterkari lögreglu daglega, nokkuð sem reglulega hefur verið rætt, en hún segir engin merki um þar.
Ríkisstjórnin er harðlega gagnrýnd. Ebba Busch formaður Kristilegra demókrata kennir ríkisstjórninni um hvernig komið sé, hún hafi ekki gert nándar nærri nóg til að vinna bug á ofbeldinu. Ulf Kristerson formaður hægriflokksins Moderaterna og Jimmie Åkesson formaður Svíþjóðardemókrata segjast báðir orðlausir yfir atburðinum en sá síðarnefndi hefur breytt áætlun sinni og boðar til kosningafundar í Eskilstuna í næstu viku, en kosningar fara fram í Svíþjóð eftir tvær vikur.
Þetta er þriðja skotárásin í Eskilstuna á innan við viku, ekki er vitað hvort þessi tengist hinum tveimur. Enginn hefur verið handtekinn vegna skotárásarinnar í gær.
Ríkisstjórn Svíþjóðar er harðlega gagnrýnd fyrir að gera ekki nóg til að stöðva tíðar skotárásir í Svíþjóð. Kona og barn urðu fyrir skoti á leikvelli í bænum Eskilstuna í gær.